stanford-oval/wikipedia huggingface dataset:
איסה ריי
תחילת דרכה

ריי נולדה בלוס אנג'לס, קליפורניה. אביה, ד"ר עבדולאיה דיופ, הוא רופא ילדים ונאונטולוג מסנגל, ואמה, דלינה דיופ (לבית הייוורד), היא מורה מלואיזיאנה. הוריה של ריי נפגשו בצרפת, במהלך לימודיהם. היא אחת מחמישה ילדים. המשפחה התגוררה בדקר, סנגל במשך תקופה קצרה במהלך ילדותה.
בתור ילדה, ריי התגוררה בפוטומק, מרילנד, שם היא גדלה עם "דברים שאינם נחשבים 'שחורים', כמו נבחרת השחייה, הוקי שדה, וסדרי הפסח אצל החברות הטובות היהודיות." כשהייתה בכיתה ו', משפחתה עברה לגור בשכונת ויו פארק-וינדזור הילס (אנ') האמידה במחוז לוס אנג'לס, שם היא למדה בחטיבת ביניים בה רוב התלמידים היו שחורים. ריי מספרת שהיו נוזפים בה שם על זה שהיא "מתנהגת לבן", ובתחילה השתדלה להתאים את עצמה ל"הווייה השחורה", כפי שהיה מצופה ממנה. את לימודי התיכון היא סיימה בבית ספר תיכון למדעים, שם התחילה להתעניין במשחק. הוריה התגרשו כשהיא הייתה בתיכון.
ב-2007, ריי סיימה תואר ראשון בלימודי אפריקה ואפריקאים-אמריקאים באוניברסיטת סטנפורד. כסטודנטית, היא יצרה קליפים מוזיקליים, כתבה וביימה מחזות, ויצרה סדרת ריאליטי מדומה בשם Dorm Diaries בשביל הכיף. בסטנפורד, ריי פגשה את טרייסי אוליבר, שעזרה לה להפיק את Awkward Black Girl וגם כיכבה בתוכנית בתפקיד נינה.
אחרי סיום התואר, ריי זכתה במלגת תיאטרון ב"תיאטרון הציבורי" בניו יורק. אוליבר וריי התחיל ללמוד ביחד באקדמיה לקולנוע בניו יורק. ריי עבדה בעבודות מזדמנות, ובשלב מסוים התלבטה בין המשך לימודים במשפטים או מנהל עסקים, אך בסופו של דבר נטשה את שני הרעיונות, כאשר Awkward Black Girl התחילה להצליח ב-2011.
קריירה > Awkward Black Girl

פרק הבכורה של סדרת הרשת של ריי, Awkward Black Girl, עלה ליוטיוב ב-2011. הסדרה עוסקת בחייה של "ג'יי" (באנגלית: J), אותה מגלמת ריי כשהיא באינטראקציה עם עמיתים לעבודה ומושאי אהבה אשר מכניסים אותה לסיטואציות לא נעימות. הסיפור מסופר בגוף ראשון, בנרטיב של ג'יי, שחושפת את רגשותיה בין כמספרת, ובין באמצעות סצנת חלום.
הסדרה הפכה לוויראלית מפה לאוזן, ובאמצעות בלוגים והמדיה החברתית, וכתוצאה מכך זכתה בסיקור בתקשורת המרכזית. כדי לממן את שארית העונה הראשונה, ריי וטרייסי אוליבר, שהפיקה והשתתפה בסדרה עם ריי, החליטו לגייס כסף עבור הסדרה דרך Kickstarter. ב-11 באוגוסט 2011 הן גייסו $56,269 מ-1,960 תרומות, פרסמה את שארית העונה בערוץ היוטיוב של ריי.
ריי בסופו של דבר יצרה שיתוף פעולה עם פארל ויליאמס, והעלתה את פרק הבכורה של העונה השנייה של הסדרה בערוץ היוטיוב שלו, iamOTHER. ריי התחיל גם להעלות תכנים מקוריים אחרים בערוץ שלה, בעיקר תכנים פרי עבודתם ובכיכובם של אנשים של צבע.
ב-2013, Awkward Black Girl זכתה בפרס שורטי לתוכנית הרשת הטובה ביותר. ריי יצרה את Awkward Black Girl כי היא הרגישה שהסטריאוטיפים ההוליוודיים של נשים אפריקאיות-אמריקאיות הם מגבילים, ולא מדברים אליה כאישה שחורה.
על ידי שימוש ב-YouTube בתור הפורום היצירתי שלה, ריי שמרה על אוטונומיה בעבודתה, מכיוון שהיא כותבת, מצלמת, מפיקה, ועורכת בעצמה את רוב עבודתה. סדרות הרשת האחרות של ריי—Ratchet Piece Theater, The "F" Word, Roomieloverfriends, ו-The Choir, בין השאר—גם מתמקדים בחוויות האפריקאיות-אמריקאיות שאינן מיוצגות בתקשורת המיינסטרים.
קריירה > לא בטוחה

ב-2013, ריי התחילה לעבוד על פיילוט לסדרה קומית עם לארי וילמור, שבה היא תככב. הסדרה, על החוויות המביכות של אישה אפריקאית-אמריקאית, נקראה "לא בטוחה". HBO קנו את הפיילוט בתחילת 2015, ולאחר מכן אישרו את המשך הסדרה. מאז השקתה ב-2016, הסדרה ממשיכה לגרוף את שבחי הביקורת; אריק דגאנס מ-NPR כתב כי "ריי הפיקה סדרה אשר מרגישה מהפכנית רק על ידי כך שהיא צוחקת על חייה של אישה שחורה ממוצעת בת עשרים ומשהו."
ב-2017, מכון הסרטים האמריקאי בחר זה בסדרה בתור אחת מ"10 סדרות הטלוויזיה הטובות של השנה". על הופעתה בסדרה, ריי הייתה מועמדת פעמיים לפרס גלובוס הזהב לשחקנית הטובה ביותר – סדרת טלוויזיה קומית או מוזיקלית, ב-2017 ו-2018, ולפרס אמי לבידור בפריים טיים.
ב-14 בנובמבר 2016, HBO חידשה את התוכנית לעונה שנייה. בכורת העונה השנייה שודרה ב-23 ביולי 2017. ב-8 באוגוסט 2017, הוכרז כי הסדרה חודשה לעונה שלישית. ב-6 בספטמבר 2018, חודשה הסדרה לעונה רביעית.
קריירה > עבודות אחרות

הספר הראשון של ריי, ספר זיכרונות שכותרתו The Misadventures of Awkward Black Girl, יצא לאור ב-2015 והפך לרב-מכר ברשימת ניו יורק טיימס. בספר, היא מתעדת את חייה באמצעות אנקדוטות הומוריסטיות, וחושפת את המאבק האישי שלה עם הקושי להשתלב חברתית, כשהיא לעיתים לא נחשבת "מספיק שחורה".
באוגוסט 2020 נודע כי ריי עתידה להפיק פרויקט תיעודי לרשת הטלוויזיה האמריקאית HBO בשם "Seen & Heard" שיעסוק באנשי טלוויזיה חלוציים ממוצא אפרו-אמריקאי.
בשנת 2022 נכללה פעם נוספת ברשימת טיים 100.
בספטמבר 2024, פורסם כי ריי לוהקה לעונה השביעית של הסדרה "מראה שחורה".
שמה

שם הלידה של ריי, ג'ו-עיסא, הוא שילוב של שמות הסבתות שלה: ג'ויס ואיסו. השם האמצעי שלה, ריי, הוא על שם דודתה, שהייתה אמנית.
בתקשורת

ב-2012, ריי נכללה ברשימה השנתית של פורבס "30 מתחת לגיל 30" בחלק של עולם הבידור.
ריי הופיעה על שער המגזין Essence במאי 2015, בגיליון "Game Changers" (משנות משחק), לצד שונדה ריימס, אווה דוברני, דבי אלן, ומארה ברוק אקיל. ריי הביעה את משאלתה שיותר אנשים של צבע יעבדו בהפקה מאחורי הקלעים כדי להשפיע על תעשיית הטלוויזיה לטווח הארוך.
פילמוגרפיה

| שנה | שם | שם באנגלית | תפקיד | הערות |
| --- | --- | --- | --- | --- |
| 2012–2013 |  | The Number | שחקנית: Lisa | סדרת רשת |
| 2013 |  | The Couple' | שחקנית: Lisa | סדרת טלוויזיה, פרק 1 |
| 2013 |  | How Men Become Dogs | מפיקה בפועל |  |
| 2013 |  | Instacurity | שחקנית: Issa | סדרת טלוויזיה (פרק אחד) |
| 2013 |  | Little Horribles | מפיקה בפועל, שחקנית | סדרת רשת |
| 2015-2013 |  | The Choir | מפיקה בפועל, במאית, תסריטאית | סדרת רשת |
| 2013 |  | Black Actress | מפיקה | סדרת רשת |
| 2013 |  | Roomieloverfriends | מפיקה בפועל | סדרת רשת |
| 2014 |  | So Jaded | מפיקה בפועל | סרט טלוויזיה |
| 2014 |  | Words with Girls | מפיקה בפועל | סרט טלוויזיה |
| 2014 |  | Bleach | מפיקה בפועל | סרט טלוויזיה |
| 2014 |  | Head Cases | מפיקה בפועל | סדרת רשת |
| 2014 |  | Rubberhead | Bride 2 | סרט טלוויזיה |
| 2015-2014 |  | First | מפיקה בפועל שותפה, מפיקה שותפה | סדרת רשת |
| 2015 |  | Killing Lazarus | מפיקה |  |
| 2015 |  | Get Your Life | מפיקה בפועל | סדרת רשת |
| 2016–הווה | לא בטוחה | Insecure | מפיקה בפועל, תסריטאית, שחקנית | סדרת רשת |
| 2018 | השנאה שנתתם (אנ') | The Hate U Give | אפריל אופרה |  |
| 2019 | בוסית בקטנה | Little | אפריל | סרט קולנוע |
| 2019 | מצחיקה בשחור | A Black Lady Sketch Show | ג'ס; תסריטאית, יוצרת ומפיקה | סדרת טלוויזיה |
| 2020 | קורונה טיים | Coastal Elites | קיילי ג'וזפסון | סרט טלוויזיה של HBO |
| 2020 | פוטו אהבה | The Photograph | מיי מורטון | סרט קולנוע |
| 2020 | זוג יונים | The Lovebirds | ליילני | סרט קולנוע |
| 2022 | שאגה | Roar | וונדה שפרד | פרק: "The Woman Who Disappeared" |
| 2022 | תוכנית נקמה (אנ') | Vengeance | אלואיז | סרט קולנוע |
| 2023 | ספיידרמן: ברחבי ממדי העכביש | Spider-Man: Across the Spider-Verse | ספיידרוומן / ג'סיקה דרו (דיבוב) | סרט קולנוע |
| 2023 | ברבי | Barbie |  | סרט קולנוע  מועמדת פרס גילדת שחקני המסך ביצוע הטוב ביותר של צוות שחקנים בסרט קולנוע (2024) |
| 2023 | מעשייה אמריקאית | American Fiction |  | סרט קולנוע  מועמדת פרס גילדת שחקני המסך ביצוע הטוב ביותר של צוות שחקנים בסרט קולנוע (2024) |
| 2025 | מראה שחורה | Black Mirror | יפורסם בהמשך | סדרת אנתולוגיה |
| 2026 | ספיידרמן: מעבר לממדי העכביש (אנ') | Spider-Man: Beyond the Spider-Verse | ספיידרוומן / ג'סיקה דרו (דיבוב) |  |
פרסים ומועמדויות

| שנה | פרס | קטגוריה | עבודה | תוצאה | מקור |
| --- | --- | --- | --- | --- | --- |
| 2017 | פרס גלובוס הזהב | השחקנית הטובה ביותר בסדרת טלוויזיה - קומית או מוזיקלית | לא בטוחה | מועמדות |  |
| 2017 | פרסי BET | השחקנית הטובה ביותר | לא בטוחה | מועמדות |  |
| 2017 | פרס Image | השחקנית המצטיינת בסדרת קומדיה | לא בטוחה | מועמדות |  |
| 2017 | פרס Image | התסריטאית הטובה ביותר בסדרת קומדיה | לא בטוחה - פרק: Insecure as Fuck  יחד עם לארי וילמור | מועמדות |  |
| 2017 | פרס MTV לטלוויזיה ולקולנוע | פרס הדור הבא | לא בטוחה | מועמדות |  |
| 2017 | פרס סטלייט | השחקנית הטובה ביותר בסדרה, קומדיה, או סרט מוזיקלי | לא בטוחה | מועמדות |  |
| 2017 | פרס איגוד מבקרי הטלוויזיה | הישג יוצא דופן בקומדיה | לא בטוחה | מועמדות |  |
| 2017 | פרס Image | התסריטאית הטובה ביותר בסדרת קומדיה | לא בטוחה - פרק: Hella Perspective | מועמדות |  |
| 2017 | פרס Image | התסריטאית הטובה ביותר בסדרת קומדיה | לא בטוחה - פרק: Hella Great | מועמדות |  |
| 2017 | פרס MTV לטלוויזיה ולקולנוע | הופעה מצטיינת בתוכנית | לא בטוחה | מועמדות |  |
| 2018 | פרס גלובוס הזהב | השחקנית הטובה ביותר בסדרת טלוויזיה - קומית או מוזיקלית | לא בטוחה | מועמדות |  |
| 2018 | פרס אמי לבידור בפריים טיים | השחקנית הראשית הטובה ביותר בסדרה קומית | לא בטוחה | מועמדות |  |
| 2018 | פרסי BET | השחקנית הטובה ביותר | לא בטוחה | מועמדות |  |
| 2018 | פרס גרייסי | השחקנית הראשית הטובה ביותר בסדרה קומית או מוזיקלית | לא בטוחה | זכייה |  |
| 2018 | פרס "מבדר/ת השנה" של Image |  |  | מועמדות |  |
| 2018 | פרס Image | השחקנית המצטיינת בסדרת קומדיה | לא בטוחה | מועמדות |  |
| 2024 | פרס NAACP Image | הדיבוב הטוב ביותר של דמות - סרט קולנוע | ספיידרמן: ברחבי ממדי העכביש | זכייה |  |
| 2024 | פרס NAACP Image | הדיבוב הטוב ביותר (טלוויזיה) | Young Love | מועמדות |  |
| 2024 | פרס ה-BET | השחקנית הטובה ביותר |  | מועמדות |  |
עבודות ופרסומים

Rae, Issa (2015). The Misadventures of Awkward Black Girl. New York, NY: 37 Ink/Atria – Simon & Schuster. ISBN 9781476749051. OCLC 901338241.
קלסי גראמר

| --- | --- |

 לידה:  21 בפברואר 1955 (בן 70) סנט תומאס
 שם לידה:  אלן קלסי גראמר
 מדינה:  ארצות הברית 
 תקופת הפעילות:  מ-1979 
 עיסוק:  קומיקאי
 מקום לימודים:  בית הספר ג'וליארד  תיכון פיין קרסט 
 בן או בת זוג:  קאמיל גראמר (1997–2011)  דורין אלדרמן (30 במאי 1982–26 ביולי 1990) 
 צאצאים:  גריר גראמר, ג'וד גראמר, ספנסר גראר, מייסון גראמר 
 פרסים והוקרה:  3 פרסי גלובוס הזהב זכה במספר פרסי אמי
 פרופיל ב-IMDb
 
אלן קֶלסי גראמר (באנגלית: Allen Kelsey Grammer; נולד ב-21 בפברואר 1955) הוא שחקן וקומיקאי אמריקאי. נודע בעיקר בזכות הופעתו, בתפקיד הפסיכיאטר פרייז'ר קריין בתוכניות "חופשי על הבר" ו"פרייז'ר"; זכה בשלושה פרסי גלובוס הזהב ובחמישה פרסי אמי.
גראמר היה מועמד למספר זכיות בפרס אמי, כולל אחת על גילום דמותו בשלוש סדרות קומיות שונות (בנוסף לשתיים שהוזכרו, הוא התארח גם בסדרה "כנפיים)". בנוסף, השתתף גראמר גם בתוכניתו של הקומיקאי ג'ון לרוקט (המופע של ג'ון לרוקט) ושימש גם כמפיק טלוויזיוני, כותב, במאי וכן כמדבב. הוא זכה לשבחים רבים על דיבובו של "בוב העוזר" בתוכנית משפחת סימפסון.
ביוגרפיה

גראמר נולד באיי הבתולה של ארצות הברית באי סנט תומאס, בנם של סאלי גראמר (לבית קרנמר), זמרת, ופרנק אלן גראמר ג'וניור, מוזיקאי ובעלי בית קפה ובר המסעדה בשם "המקום של גרייר". למד משחק וזמרה בתיכון ובילה שנתיים בלימודים בבית הספר ג'וליארד לאומנויות הבמה. גראמר הושעה מבית הספר כעבור שנתיים בשל בעיות משמעת. הוריו של גראמר התגרשו כשהיה בן שנתיים וגראמר גדל בניו ג'רזי אצל אימו וסבו (שנפטר עוד לפני מלאו לגראמר 10 שנים).
ביוגרפיה > חיי משפחה

את חיי משפחת גראמר פקדו טרגדיות. בשנת 1968 נורה למוות אביו של גראמר, במדשאה הקדמית של ביתו. עד מותו ראה גראמר את אביו פעמיים בלבד (מאז גירושיו מאימו). בשנת 1975 נאנסה ונרצחה אחותו הצעירה של גראמר, קרן, לאחר שנחטפה מחוץ למסעדת לובסטרים בקולורדו ספרינגס, קולורדו, שם עבד החבר שלה. גראמר נשבע למנוע את חנינתו של הרוצח פרדי לי גלן ואכן בשנת 2009 נדחה שחרורו המוקדם בשל מכתב שכתב גראמר לחברי ועדת השיחרורים. בשנת 1980 נהרגו שני אחיו למחצה של גראמר, עימם היה בקשר מצוין, בתאונת צלילה, כשהותקפו בידי כריש.
גראמר היה נשוי 3 פעמים. נישואיו הראשונים היו למדריכת הריקודים דורין אלדרמן, ונמשכו בין השנים 1982 ל-1990. לזוג נולדה בת אחת, ספנסר גראמר (נולדה ב-9 באוקטובר 1983), שגם היא, כמו אביה, שחקנית שהשתתפה בעבר באופרת הסבון "As The World Turns" של רשת CBS וכיום משחקת בסדרה גריק של רשת ABC.
נישואיו השניים, אשר נמשכו במשך שנה אחת (1992) היו לחשפנית לי-אן קשאני. במהלך נישואין אלה, ב-15 בפברואר 1992, נולדה לגראמר ילדה מחוץ לנישואין, כתוצאה מיחסיו עם מעצבת השיער והפנים, ברי באקנר.
בשנת 1994 הכיר גראמר את תמי אלכסנדר בת ה-28, בבר במנהטן ביץ' בקליפורניה. השניים הצטלמו על עטיפת המגזין פיפל בסוף אותה שנה, כשהודיעו על אירוסיהם. השניים נפרדו במהלך שנת 1995.
בשנת 1997 נשא גראמר לאישה את קמיל דונטצ'י, לשעבר דוגמנית עירום במגזין פלייבוי, אותה פגש במהלך פגישה עיוורת בשנת 1996. לשניים נולדו מאם פונדקאית בת ב-24 באוקטובר 2001 ובן ב-28 באוגוסט 2004. השניים רכשו בתים רבים במקומות שונים בארצות הברית, בתים אשר נכללו ברשימות של מגזינים לאדריכלות. ב-14 ביוני 2010 הגיעו השניים יחד לטקס חלוקת פרס הטוני, ומספר שבועות מאוחר יותר, ב-1 ביולי 2010, הגישה דונטצ'י לבית המשפט תביעת גירושין בטענה לחילוקי דעות בלתי ניתנים ליישוב, ובפברואר 2011 הושלם תהליך הגירושין.
ב-25 בפברואר 2011 גראמר התחתן עם קייט וולש. ב-13 ביולי 2012 נולדה לזוג בת.
בסוף מאי 2008 אושפז גראמר לאחר התקף לב שאירע בזמן חתירה בסירת-פדלים יחד עם אשתו, קמיל. הוא שוחרר חמישה ימים לאחר מכן. בראיון שערך עמו העיתון היומי "Entertainment Tonight", שבעה שבועות מאוחר יותר, טען גראמר כי אף-על-פי שדוברו הודיע על "התקף לב מתון", התקף הלב היה קשה ממה שתואר וגראמר היה נתון בסכנת חיים כאשר ליבו הפסיק לפעום. גראמר האשים את רשת "Fox" בכך שביטול תוכניתו "בחזרה אליכם" הוא זה שהביא להתקף הלב. גראמר סיפר כי "זאת הייתה תקופה מאוד לחוצה בשבילי והייתי מופתע לגלות שהתוכנית בוטלה. אבל כמו שאומרים: מה שלא הורג אותך, אפילו אם הוא כמעט הורג אותך, מחשל אותך". בסוף יוני 2008, אושפז גראמר בבית חולים בניו יורק לאחר שהתעלף. דובר מטעמו ציין שהדבר נבע בשל תגובה לאחת התרופות שגראמר נטל.
ביוגרפיה > תביעות משפטיות

גראמר היה מעורב בכמה משפטים:
בשנת 1995 הוגשה נגדו תלונה על ידי חברתו לשעבר שרלט ליים, בגין הכפשת אופייה וחדירה לפרטיותה, וזאת בשל חומר אותו הכליל גראמר באוטוביוגרפיה שלו.
בשנת 1998 הגיש גראמר תלונה נגד "Internet Entertainment Group", חברה שסיפקה "תוכן בידורי זול" (פורנוגרפיה) ברשת האינטרנט. בתלונתו טען גראמר כי החברה גנבה מביתו קלטת המתעדת קיום יחסי מין שלו עם אישה. החברה השיבה לטענה כי אין בידיה כל קלטת כזו ולבסוף התביעה נמשכה. נשיא החברה סת' ורשבסקי אמר בריאיון לניו יורק פוסט: "יש בידנו קלטת אחרת של גראמר, אבל אין לנו שום כוונה להעלות אותה לרשת. אנחנו עדיין בשלב של הערכת שוויה". בתגובה התראיין גראמר למגזין הגברים "מקסים": "בין אם אתה סלבריטי או סתם טיפוס נאלח עם מצלמת וידאו - אתה לא מבין שאסור לך לעשות דבר כזה (קלטת סקס, הערת העורך). אז אתה מצטלם וזורק את הקלטת באיזה ארון חשוך עד שהחברה שלך שנזכרת בזה בגלל שהיא לא מפורסמת ואתה כן. אבל אם אתה לא מוכן לקבל את העונש, אל תעשה את הפשע".
באוגוסט 2008, בראדלי בלקמן, עוזרו לשעבר של הנשיא ג'ורג' בוש הבן, טען כי חלק מהתסריט ותהליך השיווק של הסרט "אולי תתבגר", בכיכובו של גראמר, מבוסס על תסריט שהוא עצמו כתב. התביעה טענה כי תסריט בשם "קדימה נובמבר" שנכתב על ידי בלקמן והועבר לידי גראמר בשנת 2006, על מנת שגראמר יפתח אותו לסרט בו הוא יככב כנשיא רפובליקני, הוא הבסיס לתפקידו הדומה של גראמר בסרט "אולי תתבגר" שעלה לאקרנים באוגוסט 2008. דוברו של גראמר טען כי הדבריו טיפשיים ולא ראויים להתייחסות.
ביוגרפיה > התמכרויות

גראמר החל לשתות משקאות חריפים מגיל 9, ועם השנים הפך לצרכן קבוע של אלכוהול. בשנת 1988 הוא נידון ל-30 ימים בכלא בגין נהיגה בשכרות והחזקת קוקאין. הוא נעצר שוב בגין החזקת קוקאין בשנת 1990 ונשפט ל-3 שנים בפיקוח של קצין מבחן, קנס של 500 דולר ו-300 שעות של עבודות שירות. בשנת 1991 קיבל הארכה של שנתיים לתקופת המבחן שלו לאחר שהשתמש בקוקאין. בשנת 1996 התהפך גראמר במכוניתו בשל נהיגה בשכרות; כתוצאה מהתאונה, אשפז עצמו גראמר למשך 30 יום במוסד הגמילה של בטי פורד.
ביוגרפיה > התמכרויות > מעורבות בפוליטיקה

גראמר הוא חבר המפלגה הרפובליקנית בארצות הברית והוא הביע התעניינות בהתמודדות לקונגרס האמריקאי באחד הימים. גראמר אף היה אורח בטקס ההשבעה הראשון של הנשיא ג'ורג' ווקר בוש. בבחירות 2008 לראשות המפלגה הרפובליקנית תמך גראמר במועמדותו של רודולף ג'וליאני, ולאחר שזה הפסיד תמך גראמר במועמד המפלגה לנשיאות ג'ון מקיין. בבחירות המקדימות לנשיאות ארצות הברית במפלגה הרפובליקנית 2012 תמך גראמר במישל בקמן. לקראת הבחירות לנשיאות ארצות הברית 2024, גראמר הביע שוב תמיכה בדונלד טראמפ.
קריירה > קריירת במה

לאחר שעזב את בית הספר ג'וליארד, שימש גראמר במשך שלוש שנים כמתמחה בתיאטרון ה'גלובוס הישן' (Old Globe Theatre) בסן דייגו. לאחר מכן שיחק תקופה קצרה בתיאטרון הגוטרי (Gothrie Theatre) במיניאפוליס, מינסוטה וב-1981 הופיע על במות ברודוויי בתפקיד לנוקס בהצגה "מקבת'". במהלך ההצגה קיבל גראמר את התפקיד הראשי, לאחר שהשחקן הראשי של ההצגה, פיליפ אנגלם, פרש בשל ביקורות גרועות שקיבל. ב-1983 הופיע גראמר בהרצה למחזה של ג'יימס לפין וסטיבן זונדהיים "יום ראשון בפארק עם ג'ורג'". במחזה זה השתתפה יחד עם גראמר גם כריסטין ברנסקי מי שמאוחר יותר, בשנת 1999, השתתפה עם גראמר בשחזור למחזה 'סוויני טוד: הספר השטן מרחוב פליט', שגם הוא נכתב בידי סטיבן זונדהיים.
בהמשך כיכב גראמר בתפקיד קסיו בהצגה המחודשת של 'אותלו'.
באפריל 2010 הופיע גראמר במחזמר, בהצגה המחודשת של "La Caqe Aux Folles", מחזה אשר נכתב בידי ג'רמי הרמן והרווי פיירסטיין והוצג בברודוויי. על תפקידו כג'ורג' במחזמר זה, היה גראמר מועמד לפרס הטוני בקטגוריית "השחקן הראשי במחזמר".
קריירה > טלוויזיה

קריירת הטלוויזיה של גראמר החלה בראשית שנות ה-80' כאשר גילם את סטפן סמית' במיני-סדרה של רשת NBC על חייו של ג'ון קנדי. גראמר הגיע לתודעת הציבור הרחב כשגילם את דמותו של ד"ר פרייז'ר קריין, בקומדיית המצבים של NBC "חופשי על הבר". חברו לשעבר לספסל הלימודים בג'וליארד ומי שהופיע לצידו על במות ברודוויי, מנדי פטינקין, הוא זה שהמליץ בפני סוכנות ליהוק ניו-יורקית על גראמר, שקיבל חוזה לשישה פרקים בתוכנית, מה שהוביל אותו בסופו של דבר להיות חבר קבוע בצוות השחקנים של התוכנית עד לירידתה בשנת 1993. גראמר גילם בתוכנית פסיכולוג מלקוחותיו הקבועים של הבר, אשר במהלך הופעתו בסדרה חווה משבר זוגי קשה, ולבסוף מתחתן עם הדמות לילית סטרנין.
לאחר ירידת התוכנית "חופשי על הבר", זכתה דמותו של ד"ר פרייזר קריין בגילומו של גראמר לתוכנית ספין אוף בשם פרייז'ר. פרייז'ר הפכה להיות אחת מתוכניות הספין-אוף המצליחות בהיסטוריית הטלוויזיה, ונמשכה 11 עונות, בהן זכתה בפרסי אמי רבים. בסדרה, עוברת דמותו של פרייזר קריין בגילומו של גראמר לעיר הולדתו סיאטל, ובה הוא הופך למגיש מצליח של תוכנית רדיו ידועה. במהלך עונות הסדרה מתוודעים הצופים לאופיו אנין הטעם, כישלונותיו עם נשים ויחסיו עם הסובבים אותו - אחיו ניילס, אביו, מרטין, עוזרת הבית דפני, המפיקה רוז וכן אשתו לשעבר לילית ובנו, פרדריק.
בנוסף לכיכוב בסדרה "פרייז'ר", גראמר אף החל לביים פרקים רבים בה, בעיקר החל מהעונה השישית שלה. בשנת 2001 קיבל גראמר שכר של 700,000 דולר לפרק בסדרה. הופעתו של גראמר בתפקיד ד"ר פרייזר קריין במשך 20 שנים השוותה שיא בהיסטוריה של הטלוויזיה האמריקאי, בו החזיק בזמנו ג'יימס ארניס על משחקו בסדרה Gunsmoke (בתפקיד קולונל מאט דילון, בין השנים 1955 ל-1975). הופעתו האחרונה של גראמר בתפקיד ד"ר פרייז'ר קריין הייתה בשנת 2008 כאשר כיכב בפרסומת למשקה ד"ר פפר.
בשנת 2005, לאחר ירידת התוכנית "פרייז'ר", החל גראמר להופיע בגרסה האמריקאית של התוכנית הבריטית "קצרים" ברשת פוקס. תפקידו של גראמר בתוכנית כלל רק קטעים בודדים בתחילתו ובסופו של כל פרק. התוכנית נכשלה בארצות הברית וירדה מהמסך לאחר הפקת שישה פרקים בלבד, מתוכם שודרו רק ארבעה. במקביל, הופיע גראמר בתפקיד אורח כמלאך המוות בסדרה "מדיום".
בשנת 2007 החל גראמר לככב בסדרה "בחזרה אליכם" ברשת פוקס. הסדרה ירדה מהמסך אחרי עונה אחת בלבד.
בשנת 2009 ניסה גראמר את מזלו ברשת ABC, בסיטקום בכיכובו, "הנק", אך גם סדרה זו בוטלה לאחר מספר פרקים בשל העובדה אותה תיאר גראמר בעצמו: "למעשה זאת הייתה תוכנית לא מספיק מצחיקה".
לאורך השנים הופיע גראמר בהופעות אורח בסדרות טלוויזיה רבות וכן במספר סרטי טלוויזיה. כיום נמצא גראמר במשא ומתן על הגשת הגרסה האמריקאית של השעשועון הבריטי "די מעניין" -(Qi).
באוקטובר 2011 עלתה לשידור ברשת הכבלים STARZ סדרת הדרמה הפוליטית "בוס" (Boss), בה כיכב גראמר בתפקיד הראשי. על תפקידו בסדרה זו זכה בינואר 2012 בפרס גלובוס הזהב. על אף הפרסים והביקורות האוהדות, הסדרה בוטלה לאחר 2 עונות.
באוגוסט 2014 עלתה ברשת FX הסדרה הקומית "שותפים", בה מככב גרמר לצד מרטין לורנס. הסדרה לא המשיכה לעונה נוספת.
קריירה > דיבוב

קולו החלק והעמוק של גראמר והמבטא המיוחד שלו המשלב את המבטא האמריקאי עם זה הבריטי, הפכו אותו למתאים ביותר לעבודות דיבוב וקריינות. בעיקר ידוע גראמר על דיבוב דמותו של "העוזר בוב" (SideShow Bob) בתוכנית משפחת סימפסון, עבודה אשר זיכתה אותו בפרס אמי על דיבוב הדמות בפרק "הבוב האיטלקי". הוא דיבב את הדמות ב-12 פרקים שונים החל מהעונה הראשונה של הסדרה ב-1989, כאשר הפרק האחרון עד עתה אותו דיבב גראמר שודר במאי 2010.
עוד היה גראמר הקול מאחורי דמויותיהם של כורה הזהב 'פיט המסריח' בסרט "צעצוע של סיפור 2", הדמות 'ולדימיר' בסרט האנימציה "אנסטסיה" של רשת פוקס, רוטברט בסרט האנימציה "ברבי באגם הברבורים", זוזי בסרט "ברטוק המשגע", ד"ר פרנקנויל בסרט האנימציה הקצר "מיקי מאוס - המוח בורח", ומספר דמויות בסדרת הטלוויזיה "Gary The Rat".
בנוסף תרם גראמר את קולו בנאום הנשמע בפתיחת שירה של להקת הונדל'ס, "Phone Machine", ובשכתוב מחדש של השיר "גרינץ'" (המבוסס על סיפורו של ד"ר סוס) בפרק מיוחד של הסדרה "תהרוג אותי וזהו".
בקיץ 2013 דיבב את קולו של הנרי ג' ווטרנוז השלישי בסרט בית ספר למפלצות, תפקיד אותו ביצע ג'יימס קובורן במפלצות בע"מ.
קריירה > סרטים

גראמר הופיע בסרטים רבים בתפקידים ראשיים ותפקידי משנה. הסרטים הבולטים בהם השתתף כוללים משחק בתפקיד ד"ר הנרי מק'קוי בסרט "אקס-מן 3: המפלט האחרון", דיבוב קולו של שלגון החזיר בסרט האנימציה המשלב דמויות חיות של דיסני משנת 1999 "חוות החיות" על פי ספרו של ג'ורג' אורוול, דמותו של הגנרל פטון בסרט "שיר הלל אמריקאי" וכן את דמותו של נושא משרה רפובליקני בסרט "אולי תתבגר". בשנת 2015 שיחק בסרט "בייבי, בייבי, בייבי", קומדיה רומנטית בכיכובה של ג'סיקה אלבה.
קריירה > הפקה

חברת ההפקות של גראמר, "Grammnet Productions", הפיקה את הסיטקומים "חברות" ו"המשחק" ברשת הטלוויזיה CW, את הדרמה "מדיום" של רשת NBC וכן פרויקטים רבים אשר בחלקם נטל גראמר חלק כשחקן וכמדובב.
קריירה > פרסומות

גראמר הופיע בפרסומות רבות בארצות הברית וביניהן פרסומות לצ'יריוס, סוכנויות הפרסום "מרטין" ו"גקו" וכן בפרסומות שונות ליצרנית הרכב יונדאי.
קריירה > פרסים

גראמר זכה במספר פרסי אמי, Screen Actors Guild Awards (פרס איגוד שחקני המסך) ופרסי גלובוס הזהב על עבודתו ב"פרייז'ר". גראמר היה האמריקאי הראשון שהיה מועמד לפרס אמי על השתתפותו בתפקיד דמות אחת (ד"ר פרייז'ר קריין) בשלוש סדרות שונות - "חופשי על הבר", "פרייז'ר" ו"כנפיים".
גראמר זכה ב-5 פרסי אמי מתוך 14 מועמדויות, 3 פרסי גלובוס הזהב מתוך כ-9 מועמדויות, הוא זכה פעמיים ב"פרס חביב הקהל" והיה מועמד פעם אחת לפרס הבמאי המצטיין מטעם איגוד הבמאים האמריקאי על בימוי פרק ב"פרייז'ר" (2004). כמו כן קיבל גראמר מועמדות אחת לפרס סאטורן על תפקידו בסרט "אקס-מן: המפלט האחרון" ומועמדות אחת לפרס הטוני על משחקו במחזמר "La Caqe Aux Folles".
סך הכל היה גראמר מועמד לכ-45 פרסים אישיים על שלל תפקידיו, מתוכם הוא זכה 18 פעמים. בשנת 2001 זכה גראמר להטבעת שמו על כוכב בשדרת הכוכבים של הוליווד.
להלן רשימה של מבחר מזכיותיו של גראמר:
| השנה | סוג הפרס | קטגוריה |
| --- | --- | --- |
| 1994 | אמי | שחקן ראשי בסדרה קומית (פרייז'ר) |
| 1995 | אמי | שחקן ראשי בסדרה קומית (פרייז'ר) |
| 1995 | חביב הקהל האמריקאי | השחקן המצחיק ביותר בסדרה קומית (פרייז'ר) |
| 1996 | גלובוס הזהב | השחקן הטוב ביותר בסדרה קומית או סדרה מוזיקלית (פרייז'ר) |
| 1996 | חביב הקהל האמריקאי | השחקן המצחיק ביותר בסדרה קומית (פרייז'ר) |
| 1998 | אמי | שחקן ראשי בסדרה קומית (פרייז'ר) |
| 2001 | גלובוס הזהב | השחקן הטוב ביותר בסדרת קומדיה או סדרה מוזיקלית (פרייז'ר) |
| 2004 | אמי | שחקן ראשי בסדרה קומית (פרייז'ר) |
| 2006 | אמי | המדובב הטוב ביותר (משפחת סימפסון) |
| 2012 | גלובוס הזהב | שחקן ראשי בסדרת דרמה (בוס) |
פילמוגרפיה

הגלקסיות מתנגשות (1992)
מיקי מאוס - המוח בורח (1995)
צוללת דיזל (1996)
אנסטסיה (1997)
הווארד ספיץ האמיתי (1998)
מלחמות הפנטגון (1998)
חוות החיות (1999)
הדרכים המהירות בניו-ג'רזי (1999)
עומד על דגים (1999)
צעצוע של סיפור 2 (1999)
ברטוק המשגע (1999)
מיקי מאוס: היה היה בחג המולד (1999)
15 דקות (2001)
מבקרים מטורפים (2001)
הירק הגדול (2003)
ברבי באגם הברבורים (2003)
חיית המחמד של המורה (2004)
איש ההומור הטוב (2005)
אקס-מן 3: המפלט האחרון (2006)
הימור גורלי (2006)
כסף טהור (2007)
אולי תתבגר (2008)
שיר הלל אמריקאי (2008)
תהילה (2009)
מטורף מבחוץ (2010)
בונין ובייב (2010)
המתווך (2010)
אליגטור פוינט (2010) (כבמאי)
אין לי מושג איך היא עושה את זה (2011)
השפעה (2014)
רובוטריקים 4 (2014)
בלתי נשכחים 3 (2014)
האהבה תנצח (2015)
שכנים 2 (2016)
חסידודס (2016) (דיבוב)
שומרי הקבר (2018)
האי הגדול (2019)
מצור אווירי (אנ') (2020)
המרחק ביניהם (2021)
לב ההחלטה (אנ') (2021)
Father Christmas Is Back‏ (2021)
Charming the Hearts of Men‏ (2021)
התחייה הרוחנית (אנ') (2023)
המארוולס (2023)
חוצה את הגבול (אנ') (2024)
Murder Company‏ (2024
No Way Up‏ (TBA)